Dôvodová správa

I. Všeobecná časť

	Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“) upravuje práva a povinnosti štátu a štátneho zamestnanca vyplývajúce z vykonávania štátnej služby alebo súvisiace s vykonávaním štátnej služby.	

Podľa súčasnej právnej úpravy sa spôsob vymenovania predstaviteľov štátnej správy ustanovený v jednotlivých právnych predpisoch v oblasti špecializovanej štátnej správy v niektorých smeroch nestotožňuje so zákonom o štátnej službe. 

Zo zákona o štátnej službe je osoba volená a odvolávaná Národnou radou Slovenskej republiky alebo vymenúvaná a odvolávaná prezidentom, vládou Slovenskej republiky, predsedom Národnej rady Slovenskej republiky alebo predsedom Ústavného súdu Slovenskej republiky považovaná na funkciu politickú. Štátny zamestnanec je ako predstavený v politickej funkcii vymenovaný podľa § 25 zákona o štátnej službe do dočasnej štátnej služby a ustanovenia zákona o štátnej službe sa naňho vzťahujú len v rozsahu určenom v § 5 ods. 5 zákona o štátnej službe, a teda nie je možné v plnej miere aplikovať zákon o štátnej službe.

Účelom tohto návrhu zákona je právne upraviť vymenovanie vedúcich predstaviteľov špecializovanej miestnej štátnej správy tak, aby sa na vymenovanie týchto štátnych zamestnancov vzťahoval zákon o štátnej službe v plnom rozsahu. Dôvodom na túto úpravu je, že základnými princípmi štátnej služby sú okrem iných aj princíp profesionality, politickej nezávislosti a nestrannosti, čo sa dosiahne vymenovaním úspešného uchádzača na základe výberového konania. Súčasne s návrhom noviel jednotlivých právnych predpisov sa navrhuje vykonať legislatívne zmeny v zákone o štátnej službe. Návrh zákona bol vypracovaný na základe uznesenia vlády Slovenskej republiky č. 1112 z 24. novembra 2004 k návrhu skupiny poslancov Národnej rady Slovenskej republiky na vydanie zákona o spôsobe vymenovávania a odvolávania vedúcich predstaviteľov štátnej správy. Vláda Slovenskej republiky s návrhom skupiny poslancov nesúhlasila a uložila predsedovi Úradu pre štátnu službu predložiť na rokovanie vlády návrh zákona, ktorým sa mení a dopĺňa zákon o štátnej službe. 

Okrem už uvedených zmien sa navrhuje odstrániť legislatívne nedostatky, ktoré sa stali zrejmými pri praktickom uplatňovaní zákona o štátnej službe. Cieľom je tiež zjednodušiť režim štátnej služby a zmierniť administratívnu náročnosť celého procesu, najmä sa navrhuje zrušenie kvalifikačnej skúšky a kvalifikačnej komisie, úprava služobného hodnotenia, umožnenie vykonávania zárobkovej činnosti štátneho zamestnanca, ktorá nie je zhodná s predmetom výkonu jeho štátnej služby, vyňatie výberových konaní na štátnozamestnanecké miesta predstavených z postupu služobného úradu podľa správneho poriadku. 

Návrh zákona bol vypracovaný pracovnou skupinou zriadenou na Úrade pre štátnu službu zo zástupcov Úradu pre štátnu službu, Ministerstva financií Slovenskej republiky, Ministerstva práce, sociálnych vecí a rodiny Slovenskej republiky, Ministerstva vnútra Slovenskej republiky, Ministerstva hospodárstva Slovenskej republiky a Ministerstva zahraničných vecí Slovenskej republiky. Predkladaným návrhom zákona sa vytvorí stabilnejšie právne prostredie v oblasti štátnej služby a zároveň sa týmto návrhom prispeje k zavŕšeniu procesu konštituovania štátnej služby v  Slovenskej republike.

Návrh zákona nebol na plenárnom zasadnutí Rady hospodárskeho a sociálneho partnerstva Slovenskej republiky dňa 24. júna 2005 prerokovaný.

	Návrh zákona bol dňa 8. novembra 2005 prerokovaný Legislatívnou radou vlády Slovenskej republiky, pričom pripomienky boli zapracované do návrhu zákona. Návrh zákona sa predkladá na rokovanie vlády Slovenskej republiky.
Návrh zákona nebude mať dopad na výdavky zo štátneho rozpočtu ani zvýšené nároky na rozpočty obcí a rozpočty vyšších územných celkov. Návrh zákona nemá dopad na zamestnanosť a ani na tvorbu štátnozamestnaneckých miest. Návrh zákona nebude mať dopad na hospodárenie verejnoprávnych inštitúcii a nebude zakladať nároky na pracovné sily a na organizačné zabezpečenie. Z uvádzaných dôvodov sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.
	
Navrhovaná právna úprava nie je predmetom úpravy medzinárodných zmlúv alebo iných medzinárodných dokumentov.

II. Osobitná časť

K čl. I
K bodu 1
Vzhľadom na praktické uplatňovanie zákona o štátnej službe je nevyhnutné v § 1 ods. 2 nahradiť pojem „politická nezávislosť“ pojmom „politická neutralita“, ktorý presnejšie vymedzuje žiadaný princíp, na ktorom je budovaná štátna služba.

K bodu 2
V ustanovení § 2 ods. 8 písm. a) sa navrhuje rozšíriť taxatívny výpočet funkcií, na ktoré sa nevzťahuje tento zákon. Zákonom č. 564/2001 Z.z. o verejnom ochrancovi práv v znení neskorších predpisov sa ustanovuje napríklad pôsobnosť verejného ochrancu práv, jeho postavenie, odmeňovanie a ďalšie náležitosti. Okrem uvedeného je podľa § 10 ods. 6 vedúcim služobného úradu vedúci kancelárie verejného ochrancu práv. To znamená, že sa na verejného ochrancu práv nevzťahuje zákon o štátnej službe ani v dôsledku personálnej únie.

K bodom 3, 35, 39 a 86
V ustanoveniach § 3 ods. 1, § 14 ods. 1 a 11 a § 40 ods. 1 písm. a) sa navrhuje vykonať legislatívne úpravy na zosúladenie § 3 s ustanovením § 14, podľa ktorého môže byť do štátnej služby za určitých podmienok prijatý aj občan členskej krajiny Európskej únie.

K bodu 4
Ustanovenie § 3 sa navrhuje rozšíriť v tom smere, aby sa tieto ustanovenia vzťahovali aj na občana členského štátu Európskej únie.

K bodu 5
V spojení s § 5 ods. 3, podľa ktorého sa fyzické osoby volené a odvolávané Národnou radou Slovenskej republiky alebo vymenúvané alebo odvolávané prezidentom Slovenskej republiky, vládou Slovenskej republiky, predsedom Národnej rady Slovenskej republiky alebo predsedom Ústavného súdu Slovenskej republiky stávajú štátnymi zamestnancami, sa navrhuje novým odsekom 5 v § 5 vymedziť obdobie výkonu politickej funkcie ako výkon verejnej funkcie.

K bodom 6 a 7
V ustanovení § 5 ods. 6 sa navrhujú vykonať legislatívno-technické úpravy pri taxatívnom výpočte ustanovení, ktoré sa vzťahujú na predstavených v politickej funkcii, a zároveň sa navrhuje vypustiť niektoré ustanovenia, ktoré sa na ich štátnozamestnanecký pomer nebudú vzťahovať. Ide o služobný posudok a rozhodnutie o vymenovaní do štátnej služby (§ 17). Rozhodnutie o vymenovaní do štátnej služby sa bude vzťahovať len na odborníkov plniacich úlohy pre člena vlády, prezidenta, predsedu národnej rady alebo podpredsedu národnej rady. Zároveň sa v § 5 ods. 6 a 7 navrhuje ustanovenia najmä z dôvodu jednoznačnej právnej úpravy rozdeliť.

K bodu 8
Pri pôsobnosti Úradu pre štátnu službu ustanovenú v § 6 ods. 2 písm. i) sa navrhuje ustanoviť odkaz právny predpis, podľa ktorého postupuje Úrad pre štátnu služby pri vykonávaní kontroly.

K bodu 9
V pôsobnosti Úradu pre štátnu službu [§ 6 ods. 2 písm. l)] sa navrhuje vykonávať len analýzu potreby počtu štátnozamestnaneckých miest v služobných úradoch.

K bodu 10
Pôsobnosť Úradu pre štátnu službu ustanovená v § 6 ods. 2 písm. m) sa navrhuje vypustiť vzhľadom na to, že kariérny prvok bol v štátnej službe obmedzený, a to zákonom č. 551/2003 Z.z., ktorým sa menil a dopĺňal zákon o štátnej službe. V súčasnej dobe sa v štátnej službe uplatňuje predovšetkým pozičný systém. Kompetencia dotýkajúca sa vypracúvania zásad odborného rastu štátnych zamestnancov sa v nadväznosti na kompetenciu riadi vzdelávanie v štátnej službe navrhuje vypustiť. V nadväznosti na vypustenie tohto písmena sa navrhuje ostatné písmená preoznačiť.

K bodom 11 až 16
V ustanovení § 6 ods. 4, 5, 7 a 8 sa vykonávajú legislatívno-technické zmeny súvisiace s vypustením písmena m) v § 6. Okrem toho sa v odseku 4 navrhuje zosúladiť pôsobnosť na vykonávanie nominačných skúšok výlučne Úradom pre štátnu službu a rozšíriť túto kompetenciu aj na Generálnu prokuratúru Slovenskej republiky a na Najvyšší kontrolný úrad Slovenskej republiky a teda na všetky služobné úrady. V odseku 7 písm. a) sa tiež vymedzuje pôsobnosť Ministerstva spravodlivosti Slovenskej republiky voči štátnym zamestnancom na súdoch.

K bodom 17, 46 a 171
Zmenou ustanovení § 6 ods. 11, § 15 ods. 8, § 139 ods. 2 sa vzhľadom na postavenie nominovanej štátnej služby v systéme štátnej služby umožňuje členstvo v komisiách zriadených na základe tohto zákona aj štátnym zamestnancom v nominovanej štátnej službe.

K bodu 18
V § 6a ods. 1 sa navrhuje v súlade so zákonom č. 428/2002 Z.z. o ochrane osobných údajov v znení neskorších predpisov ustanoviť účel spracovávania osobných údajov štátnych zamestnancov.

K bodu 19
V § v § 6a ods. 2 sa presnejšie vymedzuje spôsob vedenia registra štátnych zamestnancov. Na Úrade pre štátnu službu sa register štátnych zamestnancov vedie elektronickou formou, a preto je nevyhnutné ustanoviť aj povinnosť na poskytovanie osobných údajov služobnými úradmi výlučne elektronickou formou.

K bodu 20
Register štátnych zamestnancov slúži Úradu pre štátnu službu ako ostatnému ústrednému orgánu štátnej správy ako jeden z nástrojov pre riadenie štátnej služby v Slovenskej republike. Na to, aby tento nástroj mali v rámci svojej pôsobnosti k dispozícii aj nadriadené služobné úrady, je nevyhnutné sprístupnenie vymedzeného okruhu údajov zhromaždených v registri štátnych zamestnancov, čo je predmetom úpravy § 6a ods. 3.

K bodom 21 a 180
V ustanovení § 7 ods. 1 písm. a) a v prílohe č. 3 sa navrhuje zosúladenie pojmu „ostatný ústredný orgán štátnej správy“ so zákonom č. 575/2001 Z.z. o organizácii činnosti vlády a ústrednej štátnej správy.

K bodu 22
V § 7 ods. 1 písm. d) sa navrhuje možnosť v osobitnom predpise ustanoviť postavenie iného orgánu  štátnej správy, ktorý súčasne nebude služobným úradom.

K bodu 23
V § 8 ods. 4 sa navrhuje vykonať legislatívno-technické úpravy.

K bodu 24
Podľa ustanovenia § 8 ods. 5 je Úrad pre štátnu službu splnomocnený na vydanie služobného predpisu, ktorým sa určí, v ktorých prípadoch a za akých podmienok plní úlohy osobného úradu osobný úrad iného služobného úradu ako ten, v ktorom štátny zamestnanec vykonáva štátnu službu. Keďže má ísť o špecifiká, ktoré sa v štátnej službe všeobecne nevyskytujú, je potrebné, aby boli iniciátorom vydania tohto služobného predpisu dotknuté služobné úrady.

K bodu 25
Novelou zákona o štátnej službe č. 612/2004 Z.z. sa do ustanovenia § 10 ods. 2 doplnili slová „ak osobitný predpis neustanovuje inak“. Týmto zásahom sa vytvorila možnosť vymenovania vedúceho služobného úradu inou osobou ako vedúcim služobného úradu. V týchto prípadoch ide o vymenovanie vedúceho služobného úradu vládou Slovenskej republiky, čo je v zásadnom rozpore s princípmi, na ktorých bol budovaný zákon o štátnej službe, a preto sa navrhujú tieto ustanovenia zo zákona vypustiť vrátane poznámky pod čiarou k odkazu 4d.

K bodu 26
V súvislosti so zmenou zákona č. 453/2003 Z.z. o orgánoch štátnej správy v oblasti sociálnych vecí, rodiny a služieb zamestnancovi a o zmene a doplnení niektorých zákonov v znení zákona č. 5/2004 Z.z. vo veci vymenovávania predstavených na týchto orgánoch štátnej správy, sa navrhuje vypustiť z ustanovenia § 10 ods. 6 ustanovenie vedúceho služobného úradu v Ústredí práce, sociálnych vecí a rodiny Slovenskej republiky.

K bodu 27
V úvodnej vete odseku 12 v § 10 sa rozširuje postup služobného úradu pri odvolaní vedúceho služobného úradu, a to v prípade, ak príde k odvolaniu štatutárneho zástupcu ministrom, príde na základe ustanovenia § 10 ods. 10 aj k jeho odvolaniu ako vedúceho služobného úradu. Tomuto štátnemu zamestnancovi sa však nekončí štátnozamestnanecký pomer a služobný úrad bude pri ďalšom procese postupovať podľa navrhovaného ustanovenia. V ustanovení § 10 ods. 12 písm. b) ide o legislatívno-technickú zmenu v súvislosti so zmenou ustanovenia § 40 ods. 2.

K bodu 28
Z dôvodu zavedenia nového druhu štátnej služby zákonom č. 551/2003 Z.z. sa umožnilo v prechodnom období zúčastniť sa na nominačnej skúške aj štátnym zamestnancom v dočasnej štátnej službe, v prípravnej štátnej službe, ako aj občanom, ktorí nie sú štátnymi zamestnancami. V tejto súvislosti teda nie je možné nominovanú štátnu službu spájať s určitými pozíciami v štátnej službe, ale je nevyhnutné spojiť ju výlučne s osobou štátneho zamestnanca. Preto je žiadúce, aby bol v súlade s § 12 ods. 3 každoročne ustanovený limit štátnych zamestnancov, ktorých možno vymenovať do nominovanej štátnej služby.

K bodu 29
Na základe praktických skúseností pri aplikácii zákona sa splnomocňovacie ustanovenie § 12 ods. 4 na vydanie nariadenia vlády Slovenskej republiky, ktorým sa ustanoví spôsob určenia štátnozamestnaneckých miest, na ktoré sa vzťahuje osobný plat, ukázalo ako nadbytočné a z tohto dôvodu sa navrhuje ho vypustiť.

K bodu 30 a 32
V ustanoveniach § 12 ods. 5 a 7 sa navrhujú vykonať legislatívno-technické úpravy súvisiace so zrušením ustanovenia odseku 4 v § 12.

K bodu 31
Do ustanovenia § 12 ods. 6 sa navrhuje doplniť osobitný spôsob vypracovania systemizácie Generálnej prokuratúry a služobných úradov v jej pôsobnosti, najmä vzhľadom ich na osobitné a nezávislé postavenie v právnom poriadku Slovenskej republiky.

K bodu 33
V tomto novelizačnom bode sa navrhuje vykonať úpravu ustanovenia § 12 ods. 9 najmä z dôvodu zmeny v schvaľovaní zmien v systemizácii, ktoré nezakladajú nárok na štátny rozpočet v služobných úradoch uvedených v § 7 ods. 1 písm. b) v prvom bode, druhom bode, vo štvrtom bode, v siedmom bode a v ôsmom bode. Navrhuje sa, aby tieto zmeny schvaľoval správca rozpočtovej kapitoly a nie Národná rada Slovenskej republiky alebo orgán, ktorý si na tento účel zriadi.

K bodu 34
Navrhuje sa nové znenie § 13 ods. 1. Pôvodné znenie, ktoré obsahovalo povinnosť vedúceho služobného úradu oznamovať Úradu pre štátnu službu obsadenie a uvoľnenie štátnozamestnaneckých miest v služobnom úrade sa v spojení so zavedením registra štátnych zamestnancov, do ktorého sa poskytujú údaje na základe § 6a, stalo nadbytočným.

K bodu 36
V ustanovení § 14 ods. 1 písm. c) sa nahrádza odkaz na ustanovenie § 60 ods. 2 písm. c) až e) odkazom na ustanovenie § 39 ods. 1 písm. b), v ktorom sa ustanovuje skončenie a zánik štátnozamestnaneckého pomeru a nie uloženie disciplinárnych opatrení tak, ako to obsahovalo doterajšie ustanovenie.

K bodu 37
Ustanovuje sa nové znenie poznámky pod čiarou k odkazu 5c z dôvodu zrušenia pôvodnej právnej úpravy.

K bodu 38
Vzhľadom na úpravu prípravnej štátnej služby a jej skrátenie sa navrhuje, aby mohol osobitné kvalifikačné predpoklady podľa § 14 ods. 7 získať štátny zamestnanec vymenovaný v akomkoľvek druhu štátnej služby. V súvislosti s týmto návrhom sa upravuje aj druhá veta v ustanovení § 14 ods. 11.

K bodu 40
V § 14 ods. 12 sa zosúlaďujú pojmy používané v zákone o štátnej službe s pojmami používanými v iných právnych predpisoch.

K bodu 41
V § 15 ods. 2 sa presnejšie vymedzuje odkaz na príslušné ustanovenia zákona o štátnej službe.

K bodu 42
Doplnením ustanovenia § 15 ods. 3 o ustanovenie, podľa ktorého sa štátny zamestnanec, ktorý sa umiestni na prvom mieste vo výberovom konaní trvale preloží, sa vypĺňa medzera v zákone o štátnej službe. Zákon o štátnej službe umožnil účasť štátnym zamestnancom na výberovom konaní, a preto je nevyhnutné s ním aj zaobchádzať ako so štátnym zamestnancom a využívať inštitúty, ktoré poskytuje zákon o štátnej službe.

K bodu 43
Vzhľadom na to, že za systemizáciu, teda za sledovanie, zabezpečovanie a dodržiavanie schválenej systemizácie zodpovedá vedúci služobného úradu, je potrebné v § 15 ods. 6 ustanoviť povinnosť služobnému úradu zasielať žiadosť o vyhlásenie výberového konania vo Vestníku Úradu pre štátnu službu alebo v tlači, prípadne v iných verejnosti všeobecne prístupných prostriedkoch masovej komunikácie.

K bodu 44
Do ustanovenia § 15 ods. 6 sa navrhuje doplniť nové písmeno e), podľa ktorého sa vo vyhlásení výberového konania budú uvádzať požadované odborné znalosti, schopnosti a osobnostné vlastnosti, ktoré sa budú samotným výberovým konaním overovať.

K bodu 45
V spojení so zmenou delegovania výberového konania sa v ustanovení § 15 ods. 7 navrhuje vykonať legislatívnu zmenu týkajúcu sa zriaďovania výberovej komisie. Tiež sa navrhuje, aby boli do výberových komisií vymenovaní aj štátni zamestnanci v nominovanej štátnej službe.

K bodu 47
V ustanovení § 15 ods. 10 sa rozširuje priestor pre ministra vybrať si uchádzačov, ktorí boli úspešní vo výberovom konaní, pričom poradie uchádzačov nie je v tomto prípade záväzné. Pôjde o prípady obsadzovania miest v orgánoch miestnej štátnej správy a iných orgánoch štátnej správy. Ďalej sa navrhuje ustanoviť lehotu, v ktorej bude úspešný uchádzač vymenovaný do štátnej služby. Vzhľadom na absenciu tejto lehoty sa v praxi vyskytovali problémy, kedy služobný úrad bezdôvodne odďaľoval vymenovanie uchádzača na štátnozamestnanecké miesto. Zavedením tohto ustanovenia sa podobným prípadom v praxi predíde.

K bodom 48 a 50
Podľa novej úpravy § 15 ods. 19 bude v prípade delegovania výberového konania vedúci služobného úradu, v ktorom sa obsadzuje štátnozamestnanecké miesto, alebo vedúci nadriadeného služobného úradu poverený aj zriadením výberovej komisie, vymenovaním predsedu a členov výberovej komisie a samozrejme bude zodpovedný aj za vykonanie výberového konania. V úprave § 15 ods. 13 sa upravuje situácia, ak výberové konanie bude neúspešné, služobný úrad požiada Úrad pre štátnu službu o vyhlásenie nového výberového konania.

K bodu 49
V ustanovení § 15 ods. 16 sa navrhuje rozšíriť pôsobnosť generálneho prokurátora aj na postup podľa § 15 ods. 19 až 20.

K bodu 51
Doplnením nových odsekov 20 a 21 do § 15 sa navrhuje oprávnenie predsedu Úradu pre štátnu službu zrušiť už vyhlásené výberové konanie v prípade zrušenia obsadzovaného miesta v systemizácii alebo ak v priebehu výberového konania došlo k porušeniu ustanovení tohto zákona. V tomto prípade sa celý proces výberového konania vykoná znovu, to znamená, že služobný úrad požiada Úrad pre štátnu službu o vyhlásenie výberového konania atď. Zároveň sa navrhuje ustanoviť spôsob zverejnenia oznámenia o zrušení výberového konania.

K bodu 52
Systemizáciu podľa § 12 ods. 8 schvaľuje vláda Slovenskej republiky pri prerokovávaní návrhu zákona o štátnom rozpočte na príslušný rozpočtový rok. Zmeny v systemizácii schválenej podľa tohto ustanovenia podľa zákonom ustanoveného postupu je možné vykonať v súlade s § 12 ods. 9. Keďže pôjde o zmeny v schválenej systemizácii je potrebné v ďalších ustanoveniach, a teda aj v ustanovení § 16 ods. 2 používať pojem „platná systemizácia“.

K bodom 53 a 54
V § 16 ods. 3 sa navrhuje všetkým štátnym zamestnancom rovnako určovať funkciu podľa najnáročnejšej činnosti, ktorú podľa opisu činností štátnozamestnaneckého miesta vykonávajú na príslušnom štátnozamestnaneckom mieste. Preto sa navrhuje zrušiť osobitný spôsob určovania funkcie pre štátneho zamestnanca v prípravnej štátnej službe ustanovený v § 16 ods. 5. Ďalej sa navrhuje vypustiť funkciu „okresný radca“ a „krajský radca“. Štátni zamestnanci sa budú zaraďovať do funkcie podľa najnáročnejšej činnosti charakterizovanej v prílohe č. 1.

K bodu 55
V rozhodnutí o vymenovaní do štátnej službe (§ 17) sa navrhuje doplniť ďalší údaj, ktorý sa uvedie v rozhodnutí a to deň vzniku štátnozamestnaneckého pomeru.

K bodom 56 a 125
V celom texte zákona je potrebné zosúladiť používané pojmy „opis štátnozamestnaneckého miesta“ a „opis činností štátnozamestnaneckého miesta“, pričom sa navrhuje v spojení so štátnozamestnaneckým pomerom ustáliť pojem „opis činností štátnozamestnaneckého miesta“, ktorý ho bližšie špecifikuje.

K bodom 57 a 58
Prípravná štátna služba vymedzená v § 19 sa navrhuje zásadným spôsobom upraviť. Najmä sa navrhuje prípravnú štátnu službu skrátiť na tri mesiace, v rámci ktorých bude plynúť aj skúšobná lehota. Ak sa štátny zamestnanec v tejto lehote neosvedčí alebo štátny zamestnanec prehodnotí svoje rozhodnutie, je možné skončiť štátnozamestnanecký pomer z akéhokoľvek dôvodu alebo bez uvedenia dôvodu tak zo strany služobného úradu ako aj zo strany štátneho zamestnanca. V záujme stabilizácie štátnej služby sa v súvislosti so skrátením prípravnej štátnej služby navrhuje zrušiť kvalifikačnú skúšku (§ 20) pre tých štátnych zamestnancov, ktorí budú do prípravnej štátnej služby vymenovaní po nadobudnutí účinnosti tohto zákona. Spolu s navrhovaným zrušením kvalifikačnej skúšky sa navrhuje zrušiť aj ustanovenia zákona upravujúce zriaďovanie kvalifikačných komisií, konkrétne § 22.

K bodom 59 a 60
V § 24b ods. 2 sa navrhuje vypustiť podmienky uvedené pod písmenami c) a e), ktoré musí štátny zamestnanec spĺňať na to, aby mohol predsedu Úradu pre štátnu službu požiadať o vykonanie nominačnej skúšky. Z doterajšieho znenia zákona nie je zrejmá skutočnosť, že ak štátny zamestnanec tieto podmienky spĺňa a preukáže ich hodnoverným spôsobom, nie je potrebné ich v ďalšom procese spochybňovať a akýmkoľvek spôsobom ich overovať, čo je však v zásadnom rozpore s účelom nominačnej skúšky. Preto boli tieto podmienky presunuté do ustanovení § 24c ako oblasti, ktoré sa v priebehu nominačnej skúšky overujú.

K bodu 61
Do ustanovenia § 24c ods. 5 sa dopĺňa mechanizmus určovania úspešných uchádzačov, ktorí budú vymenovaní do nominovanej štátnej služby, ktorá tvorí a bude tvoriť jadro štátnej služby.

K bodu 62
Do textu § 25 ods. 1 sa navrhuje doplniť štátneho zamestnanca vymenovaného do dočasnej štátnej služby podľa § 25 ods. 2 písm. c), ktorý v doterajšom výpočte absentoval.

K bodu 63
Nové znenie písmena c) v § 25 ods. 2 sa uvádza predovšetkým z dôvodu prehľadnosti právnej úpravy. Na tento účel bolo pôvodné znenie písmena c) rozdelené do bodov. Okrem toho sa dopĺňa možnosť zastupovania štátneho zamestnanca, ktorý bol dočasne vyslaný na vykonávanie štátnej služby do cudziny.

K bodu 64
V § 25 ods. 3 sa zohľadňuje existencia nominovanej štátnej služby v systéme zákona o štátnej službe.

K bodu 65
Navrhuje sa plynutie skúšobnej lehoty v dočasnej štátnej službe podľa § 25 ods. 4 zosúladiť s plynutím skúšobnej lehoty v prípravnej štátnej službe podľa § 19.

K bodu 66
V osobitných prípadoch a za splnenia zákonom ustanovených podmienok je možné opätovne vymenovať do štátnej služby uchádzača, ktorý už bol v dočasnej štátnej službe. Vzhľadom na to, že zo zákona o štátnej službe bol inštitút kvalifikačnej skúšky vypustený, navrhuje sa vypustenie aj z tohto ustanovenia. 

K bodu 67
V § 28 ods. 2 sa navrhuje doplniť postup služobných úradov aj pri zmene štátnozamestnaneckého pomeru dočasným preložením.

K bodu 68
Doplnením znenia § 28 ods. 3 o odkaz na ustanovenie § 53 sa presnejšie vymedzuje, ktoré povinnosti je povinný dodržiavať štátny zamestnanec zaradený mimo činnej štátnej služby.

K bodom 69 a 71
V § 29 ods. 1 sa navrhuje v spojení so štátnozamestnaneckým pomerom ustáliť pojem „opis činností štátnozamestnaneckého miesta“, ktorý ho bližšie špecifikuje. Tiež sa navrhuje z tohto ustanovenia vypustiť úpravu trvalého preloženia štátneho zamestnanca v nominovanej štátnej službe vzhľadom na obsah úpravy odseku 1, t.j. dočasné preloženie. Právna úprava trvalého preloženia štátneho zamestnanca sa navrhuje umiestniť ako samostatné ustanovenie – odsek 6.

K bodu 70
Novým znením § 29 ods. 4 sa vytvára zákonný rámec na zaradenie štátneho zamestnanca na to isté miesto, na ktorom vykonával štátnu službu pred dočasným preložením, ak sa so štátnym zamestnancom nedohodne služobný úrad inak. Doterajšia právna úprava garantovala štátnemu zamestnancovi po uplynutí dočasného preloženia služobný úrad a odbor štátnej služby, ale nie napríklad funkciu.
Novým znením odseku 5 v tomto ustanovení sa navrhuje predovšetkým jeho rozdelenie do písmen z dôvodu prehľadnej právnej úpravy. Okrem toho sa dopĺňa nový zákonný dôvod trvalého preloženia štátneho zamestnanca, a to zmena pravidelného miesta výkonu štátnej služby v tom istom odbore štátnej služby a v tom istom služobnom úrade. Vymedzenie zmeny pravidelného miesta výkonu štátnej služby len na účely dočasného preloženia sa ukázalo v praxi ako nepostačujúce.

K bodom 72 a 73
V návrhu zákona v § 30 sa navrhuje úprava vymenovania predstavených v niekoľkých smeroch. Rozširuje sa možnosť ministra vybrať si z úspešných uchádzačov na štátnozamestnanecké miesta predstavených, ktorí sú na čele miestnych orgánoch štátnej správy alebo iných orgánov štátnej správy. Do ustanovenia § 30 sa tiež navrhuje doplniť nový odsek 3, podľa ktorého sa ustanovuje pre predstavených na vyššie uvádzaných orgánoch povinnosť absolvovať výberové konanie na štátnozamestnanecké miesta predstavených tak, ako na ktorékoľvek iné štátnozamestnanecké miesto predstaveného.

K bodu 74 a 75
V ustanoveniach § 30 ods. 6 a 7 sa navrhuje novo upraviť zastupovanie predstaveného v prípade jeho neprítomnosti alebo uvoľnenia miesta predstaveného.

K bodom 76 a 77
Do ustanovenia § 31 ods. 1 sa dopĺňajú ďalšie dva dôvody odvolania predstaveného. Zavádza sa dôvod odvolania predstaveného, ak bol ministrom odvolaný z pozície štatutárneho zástupcu podľa osobitného predpisu, a tiež sa navrhuje, aby bol predstavený odvolaný z funkcie, ak bude uňho vykonaná zmena štátnozamestnaneckého pomeru a bude dočasne vyslaný na vykonávanie štátnej služby do cudziny. V § 31 ods. 1 písm. d) sa v nadväznosti na vyššie uvedené vykonáva legislatívno-technická úprava.

K bodu 78
V § 31 ods. 4 sa rozširuje postup podľa tohto ustanovenia aj na odvolanie predstaveného podľa § 31 ods. 3. Týmto ustanovením sa tiež umožňuje postup služobného úradu, kedy má voľné miesto pre odvolaného predstaveného, ale predstavený nesúhlasí so zotrvaním v služobnom úrade.

K bodom 79 a 81
V § 34 ods. 1 sa navrhuje vypustenie pojmu „expert medzinárodnej inštitúcie“, vzhľadom na potrebu precíznejšej úpravy v novonavrhovanom odseku 5.

K bodu 80
Do § 34 sa odsekom 3 zavádza povinnosť štátneho zamestnanca preukazovať dôvody vylučujúce vykonávanie štátnej služby potvrdením príslušnej inštitúcie.

K bodu 82
Novým odsekom 5 v § 35a sa ustanovuje mechanizmus zaraďovania štátneho zamestnanca na štátnozamestnanecké miesto po skončení dočasného vyslania na vykonávanie štátnej služby do cudziny.

K bodu 83
Do znenia § 38 ods. 2 sa navrhuje doplniť slovo „jednorazovú“ z dôvodu jednoznačnejšej právnej úpravy pri poskytovaní náhrad štátnemu zamestnancovi súvisiacich s trvalým preložením.

K bodu 84
V § 39 ods. 1 písm. a) sa navrhuje vykonať legislatívnu úpravu. V zákone je používaný pojem „odvolanie zo štátnozamestnaneckého pomeru“ a nie „odvolanie zo štátnozamestnaneckého miesta“.

K bodu 85
Vzhľadom na vypustenie disciplinárneho opatrenia prepustenie z prípravnej štátnej služby, je nevyhnutné vykonať aj legislatívne zmeny v ustanovení § 39 ods. 1 písm. b).

K bodu 87
V § 40 ods. 1 sa v písmene d) navrhuje ustanoviť dôvod skončenia štátnozamestnaneckého pomeru štátnym zamestnancom, čím sa zároveň zosúlaďuje toto ustanovenie so znením § 14 zákona o štátnej službe.

K bodu 88
V § 40 ods. 2 sa z úvodnej vety navrhuje vypustiť slová „prípravnej štátnej služby“. Dôvodom na vypustenie prípravnej štátnej služby z tohto ustanovenia je vymedzenie jej nového postavenia v režime štátnej služby. Jej trvanie bolo skrátené na tri mesiace, v rámci ktorých plynie aj skúšobná doba. Ak sa teda štátny zamestnanec osvedčí v rámci skúšobnej lehoty, osvedčí sa zároveň aj v prípravnej štátnej službe. Ak príde v priebehu trvania prípravnej štátnej služby k zrušeniu miesta v systemizácii postupuje sa v tomto prípade podľa § 42.

K bodu 89
V súvislosti so zmenami služobného hodnotenia, kedy sa z tohto procesu vyňali štátni zamestnanci v dočasnej štátnej službe a v prípravnej štátnej služby, odpadol dôvod na zaradenie tohto ustanovenia do § 40 ods. 2.

K bodu 90
V § 40 ods. 2 písm. a) sa navrhuje zohľadniť skutočnosť, že služobný úrad nemá voľné štátnozamestnanecké miesto pre štátneho zamestnanca, ktorého štátnozamestnanecké miesto bolo v systemizácii zrušené.

K bodu 91
V § 40 ods. 2 písm. b) sa vytvárajú rovnocenné podmienky na skončenie štátnozamestnaneckého pomeru odvolaného vedúceho služobného úradu alebo predstaveného, a to buď z dôvodu, že služobný úrad nemá voľné štátnozamestnancké miesto v tom istom odbore štátnej služby a v tej istej funkcii alebo sa so štátnym zamestnancom nedohodol inak.

K bodu 92
Vzhľadom na komplikovanú aplikáciu § 40 ods. 4 v praxi sa navrhuje, aby sa štátnozamestnanecký pomer skončil dňom uvedeným v rozhodnutí najskôr však dňom doručenia.

K bodom 93 a 99
V súvislosti s vypustením disciplinárneho opatrenia prepustenie z prípravnej štátnej služby sa táto úprava premieta aj do ustanovenia § 40 ods. 5 a § 46 ods. 2 písm. d).

K bodu 94
V § 42 sa navrhujú vykonať formulačné úpravy tak, aby bolo zrejmé kedy ide o žiadosť štátneho zamestnanca o skočenie štátnozamestnaneckého pomeru a kedy o vydávanie rozhodnutia služobného úradu o skončení štátnozamestnaneckého pomeru.

K bodu 95
V § 43 ods. 1 písm. a) sa navrhuje doterajšie znenie skončenia štátnozamestnaneckého pomeru uplynutím prípravnej štátnej služby, ak nebola úspešne vykonaná kvalifikačná skúška vypustiť z dôvodu legislatívnych zmien vykonaných v § 19, 20 a 22. Avšak v nadväznosti na zmeny právnej úpravy pri získavaní osobitného kvalifikačného predpokladu ustanoveného osobitným predpisom sa javí nevyhnutné doplniť zákonný dôvod na skončenie štátnozamestnaneckého pomeru štátneho zamestnanca „neúspešným vykonaním alebo nevykonaním skúšky na získanie osobitného kvalifikačného predpokladu podľa osobitného predpisu.

K bodu 96
Navrhuje sa v ustanovení § 43 ods. 1 vykonať legislatívno-technické úpravy.

K bodu 97
V súvislosti so zosúladením ustanovení zákona o štátnej službe so zákon č. 215/2004 Z.z. o ochrane utajovaných skutočností sa v § 40 ods. 1 a § 43 ods. 1 navrhujú vykonať zmeny skončenia štátnozamestnaneckého pomeru, ak štátny zamestnanec stratí oprávnenie na oboznamovanie sa s utajovanými skutočnosťami.

K bodu 98
Z poznatkov získaných praktickým uplatňovaním zákona o štátnej službe sa navrhuje § 45 vypustiť. V súvislosti s touto úpravou sa navrhuje v § 149 rozšíriť odkaz na príslušné ustanovenia Zákonníka práce, ktoré ustanovujú pracovný posudok.

K bodu 100
V § 47 ods. 4 sa navrhuje určiť lehotu na odovzdávanie osobných spisov štátnych zamestnancov. Tiež sa navrhuje doplniť kanceláriu verejného ochrancu práv do taxatívneho výpočtu orgánov alebo úradov, ktoré vykonávajú štátne záležitosti. Tieto orgány ponechávajú osobné spisy vo svojich služobných úradoch.

K bodom 101 až 105
Služobné hodnotenie štátneho zamestnanca sa navrhuje upraviť v tom smere, že služobné hodnotenie podriadených štátnych zamestnancov bude vykonávať predstavený ako aj predstavený v politickej funkcii. Tiež sa ustanovuje, že sa budú hodnotiť len štátni zamestnanci v stálej štátnej službe alebo v nominovanej štátnej službe. Zo služobného hodnotenia sa teda vynímajú štátni zamestnanci vymenovaní do dočasnej štátnej služby podľa § 25 a štátni zamestnanci vymenovaní do prípravnej štátnej služby. Zároveň sa ustanovuje, že prípravná štátna služba a dočasná štátna služba podľa § 25 ods. 2 písm. c) bod 8. sa zahŕňa do služobného hodnotenia, či už štátneho zamestnanca v stálej štátnej službe alebo štátneho zamestnanca v nominovanej štátnej službe. Predmetné ustanovenie sa dopĺňa aj ustanovením, na základe ktorého bude služobný úrad, v ktorom vykonával štátny zamestnanec štátnu službu v hodnotenom období a prišlo u neho k zmene štátnozamestnaneckého pomeru, povinný poskytovať podklady na služobné hodnotenie príslušnému služobnému úradu. 

K bodu 106
V § 50 sa navrhuje precíznejšia úprava odseku 5.

K bodu 107
V § 52 ods. 1 písm. b) sa do taxatívneho výpočtu orgánov alebo úradov, ktoré vykonávajú štátne záležitosti, navrhuje doplniť aj Kancelária verejného ochrancu práv. V tomto služobnom úrade sú štátni zamestnanci odmeňovaní podľa osobitného predpisu – podľa zákona č. 564/2001 Z.z. o verejnom ochrancovi práv.

K bodu 108
V § 53 ods. 1 písm. e) sa zosúlaďuje terminológia používaná v tomto zákone.

K bodu 109
Z ustanovenia § 53 ods. 2 písm. g) sa navrhujú vypustiť slová „a to ani po skončení štátnozamestnaneckého pomeru“, čím sa rešpektuje predmet úpravy tohto zákona, teda štátnozamestnanecké vzťahy ako verejnoprávne vzťahy štátneho zamestnanca k štátu.

K bodu 110
§ 53 ods. 2 sa navrhuje rozšíriť o nové povinnosti štátneho zamestnanca, a to neprijímať štátne vyznamenania iných krajín bez súhlasu služobného úradu a tiež štátny zamestnanec nesmie vedome šíriť a sprostredkovávať nepravdivé alebo pravdu skresľujúce alebo zavádzajúce skutočnosti, ktoré by mohli poškodiť povesť služobného úradu alebo predstavených alebo ostatných štátnych zamestnancov.

K bodom 111 až 114 
Obmedzenia štátneho zamestnanca v oblasti podnikania a vykonávania inej zárobkovej činnosti sa navrhujú zmierniť. Aj naďalej sa navrhuje ponechať zákaz podnikania a členstva v riadiacich, kontrolných a dozorných orgánoch právnických osôb vykonávajúcich podnikateľskú činnosť. Zo zákona sa ustanovuje aj výnimka z tohto členstva, a to v prípadoch, keď je štátny zamestnanec do takéhoto orgánu vyslaný vládou Slovenskej republiky alebo služobným úradom. Aj v týchto prípadoch však platí, že nemôže za toto členstvo poberať od príslušnej právnickej osoby odmenu alebo iný príjem.
Zmena sa navrhuje v možnosti vykonávania inej zárobkovej činnosti štátneho zamestnanca, ktorá nie je zhodná alebo obdobná s predmetom výkonu štátnej služby. Naďalej sa však zachovávajú výnimky ustanovené v § 59 ods. 3.
Štátny zamestnanec je povinný služobnému úradu písomne oznámiť výšku príjmu z vykonávania činností, ktorý v uplynulom kalendárnom roku presiahol 50 000 Sk.

K bodom 115 až 117
V súvislosti s úpravami vykonanými v prípravnej štátnej službe, navrhuje sa zohľadniť tieto zmeny aj v ustanovení § 61 ods. 2 písm. f), t.j. vypustiť disciplinárne opatrenie prepustenie z prípravnej štátnej služby. V písmenách d) a e) sa navrhujú vykonať legislatívno-technické úpravy súvisiace s vypustením písmena e).

K bodom 118 a 120
V zákone o štátnej službe sa navrhuje vykonať úprava týkajúca sa predmetu úpravy kolektívnej zmluvy vyššieho stupňa. Na ten účel sa vypúšťajú oblasti úpravy, napríklad skrátenie týždenného služobného času, predĺženie základnej výmery dovolenky atď. z jednotlivých ustanovení zákona o štátnej službe a vkladajú sa do spoločného ustanovenia § 119a.

K bodu 119
Rozširuje sa ustanovenie § 67 o možnosť rozšírenia určenia nepravidelného služobného času pre štátneho zamestnanca a taktiež možnosť skrátenia služobného času za podmienok ustanovených zákonom o štátnej službe.

K bodu 121
§ 72, ktorý upravuje poskytovanie plateného služobného voľna pre štátneho zamestnanca na prípravu a vykonanie kvalifikačnej skúšky, sa v súvislosti s vypustením kvalifikačnej skúšky navrhuje tiež vypustiť.

K bodu 122
V § 75 sa navrhuje precíznejšia úprava týkajúca sa poskytovania stravovania štátnym zamestnancom.

K bodu 123
Doplnením nového odseku 2 do § 75 sa zrovnoprávňuje postavenie štátneho zamestnanca a zamestnanca v pracovno-právnom vzťahu. Ustanovuje sa, že na účely stravovania sa za služobný čas považuje výkon štátnej služby dlhší ako štyri hodiny.

K bodu 124
V § 77 ods. 3 sa navrhuje zmena v tom smere, že prehlbovanie kvalifikácie sa už ďalej nebude považovať za služobné voľno, ale za vykonávanie štátnej služby a v prípade zabezpečenia prehlbovania kvalifikácie štátnemu zamestnancovi sa mu poskytujú okrem iného (napríklad úhrada nákladov za školenie) náhrady podobne ako pri vyslaní na pracovnú cestu.

K bodom 126 až 131
Ustanovenia § 77 ods. 5 až 13 sa navrhujú vyprecizovať a vytvoriť tak dostatočný právny rámec súvisiaci so zvyšovaním kvalifikácie štátnych zamestnancov.
 
K bodom 132 a 146
V súvislosti s úpravou prípravnej štátnej služby bol zrušený inštitút školiteľa štátneho zamestnanca v prípravnej štátnej službe, tzv. čakateľa. Z uvedených dôvodov sa navrhuje vypustiť v § 78 ods. 1 písm. j) a § 90.

K bodu 133
V § 78 ods. 2 písm. a) ide o legislatívno-technickú úpravu.

K bodom 134 a 138
V § 78 ods. 5, § 82 ods. 5  sa presnejšie vymedzuje právna úprava týkajúca sa postavenia predstaveného, ktorý je veľvyslancom.

K bodom 135 až 137 a 139
Z dôvodu jednotného uplatňovania zákona v praxi sa navrhuje ustanovenia § 82 ods. 1 doplniť o novú vetu, na základe ktorej sa jednoznačne ustanoví, že zvýšenie platovej tarify podľa § 159b ods. 2 patrí štátnemu zamestnancovi, ktorému bol k 1. januáru 2004 určený nový tarifný plat podľa prechodných ustanovení zákona. 
Nové znenie § 82 ods. 4 obsahuje systém prepočtu zvýšenia platovej tarify podľa § 82 ods. 3 a zvýšenia platovej tarify podľa § 159b ods. 2 pri zvýšení platových taríf štátnych zamestnancov na základe § 105.
Vzhľadom na vyššie uvedené zmeny sa navrhuje nové znenie § 82 ods. 6. Ide o legislatívnu úpravu.

K bodom 140, 142, 143, 152 a 159
V § 83 ods. 1, § 85 ods. 1, § 85a ods. 1, § 100a, § 106 ods. 6 sa vykonávajú legislatívno-technické úpravy.

K bodu 141
Zrušením odseku 2 v § 84 sa navrhuje vytvoriť rovnaké podmienky pri poskytovaní príplatku za zastupovanie predstaveného.

K bodu 144
Doplnením novej vety do ustanovenia § 85a ods. 3 sa reaguje na špecifiká pri vykonávaní štátnej služby v cudzine.

K bodu 145
Zaradením nového odseku 5 do § 85a sa vytvára rovnaký postup pri prepočte jednotlivých zložiek platu štátneho zamestnanca a určovaní výslednej sumy.

K bodu 147
V § 94 ods. 1 sa rozširuje možnosť poskytnutia odmeny štátnemu zamestnancovi pri skončení štátnej služby po nadobudnutí nároku na predčasný starobný dôchodok.

K bodu 148
Vypustením slov v § 96 ods. 3 sa zosúlaďujú pojmy a inštitúty používané v zákone o štátnej službe.

K bodu 149
V § 98 ods. 1 sa reaguje na legislatívno-technické zmeny vykonané v ustanovení § 78. Zároveň sa navrhuje presnejšie vymedzenie poskytovania platu štátnemu zamestnancovi pri dočasnom vyslaní na vykonávanie štátnej služby do cudziny.

K bodu 150
Dočasné vyslanie štátneho zamestnanca na vykonávanie štátnej služby do cudziny je najmä ohraničené dobou tohto vyslania, t.j. vyslanie musí byť dlhšie ako šesť mesiacov. Ak služobný úrad vyšle štátneho zamestnanca na vykonávanie štátnej služby do cudziny na čas kratší považuje sa toto vyslanie za zahraničnú pracovnú cestu, počas ktorej sa poskytujú štátnemu zamestnancovi zodpovedajúce náhrady. Z týchto dôvodov sa navrhuje v § 98 ods. 5 slová „pracovnú cestu“, ktorá sa vykonáva v rámci územia Slovenskej republiky, nahradiť slovami „zahraničnú pracovnú cestu“.
K bodu 151
Doplnením novej vety do ustanovenia § 100 ods. 2 sa vytvára rovnaký postup pri prepočte jednotlivých zložiek platu štátneho zamestnanca a určení výslednej sumy.

K bodu 153
V súvislosti so snahou odbremeniť vládu Slovenskej republiky od činností, ktoré nie sú úzko previazané s jej činnosťou ako orgánu výkonnej moci, sa navrhuje, aby predstavenému v politickej funkcii, ktorý dosiahol životné jubileum 50 rokov veku, navrhoval odmenu podľa § 94 ods. 1 písm. d) vedúci nadriadeného služobného úradu a ak služobný úrad nemá nadriadený služobný úrad, odmenu podľa citovaného ustanovenia navrhne predseda Úradu pre štátnu službu. V tomto smere sa navrhuje úprava § 102 ods. 1.

K bodu 154
Navrhuje sa upraviť znenie § 102 ods. 2 tak, aby sa predstavenému v politickej funkcii po odvolaní z funkcie poskytovala náhrada vo výške trojnásobku funkčného platu ustanoveného podľa § 78 ods. 2 písm. a). Tiež sa navrhuje, aby sa povinnosť vrátiť poskytnutú náhradu rozšírila aj na iné spôsoby vymenovania do štátnej služby alebo pokračovania vo výkone štátnej služby po uplynutí výkonu verejnej funkcie v súlade s § 5 ods. 4.

K bodu 155
V § 103 ods. 1 sa navrhuje spojka „alebo“, ktorá zo sebou prinášala použitie len jednej z ustanovených zvýšení platovej tarify, nahradiť spojkou „a“. Na základe tohto ustanovenia sa obidve zvýšenia platových taríf, to znamená zvýšenie podľa § 82 ods. 3 a podľa § 159b ods. 2 premietnu do tarifného platu štátneho zamestnanca.

K bodu 156
V § 103 ods. 2 a 3 sa navrhuje zosúladiť terminológiu používanú v zákone o štátnej službe.

K bodu 157
Navrhuje sa vypustenie odseku 5 z ustanovenia § 103 z dôvodu jeho nadbytočnosti.

K bodu 158
Doplnením inštitútu „predčasného starobného dôchodku“ do ustanovenia § 105a sa vytvárajú rovnaké podmienky pre štátnych zamestnancov, ktorí prvý krát končia vykonávanie štátnej služby po nadobudnutí nároku na predčasný starobný dôchodok a pre štátnych zamestnancov, ktorí nadobudli nárok na starobný dôchodok.

K bodu 160
V § 106a sa navrhujú rozšíriť poskytovanie jednorazového mimoriadneho odškodnenia štátnemu zamestnancovi, ktorý vykonáva štátnu službu v cudzine, aj z dôvodov živelných udalostí.

K bodu 161 a 167
V zákone o štátnej službe sa v ustanoveniach ôsmej hlavy § 115 a 116 navrhujú vykonať zmeny, ktoré odstránia akékoľvek pochybnosti a nejednoznačné výklady príslušných ustanovení zákona súvisiace so zodpovednosťou štátneho zamestnanca za spôsobenú škodu a určovaním výšky jej náhrady. Vzhľadom na zmeny v týchto ustanoveniach sa v § 126 navrhuje do pôsobnosti vedúceho služobného úradu doplniť pôsobnosť vo veciach náhrady škody.

K bodu 162
V § 118 ods. 1 sa navrhuje s odborovým orgánom návrhy rozhodnutí vo veciach skončenia štátnozamestnaneckého pomeru. V písmene b) sa tiež navrhuje, aby účasť jedného člena odborovej organizácie ako prísediaceho v taxatívne vymenovaných komisiách bola podmienená žiadosťou príslušného odborového orgánu.

K bodu 163
Novým § 119a sa vytvára ucelená právna úprava týkajúca sa ustanovenia priaznivejších podmienok vykonávania štátnej služby v kolektívnej zmluve vyššieho stupňa. V odseku 1 sa taxatívne vymenovávajú oblasti, v ktorých je možné dohodnúť priaznivejšie podmienky a ktoré vyplývajú z ustanovení tohto zákona. Zároveň sa vytvára odsekom 2 možnosť dohodnúť aj iné priaznivejšie podmienky pre štátnych zamestnancov, ktoré však vyplývajú z iných ustanovení právnych predpisov, napríklad zo zákona č. 462/2003 Z.z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov.

K bodu 164
Z konania vo veciach štátnozamestnaneckého pomeru upravené v § 125 sa navrhuje vyňať aj výberové konania na štátnozamestnanecké miesto predstaveného. 

K bodom 165 a 166
V § 125 ods. 1 písm. b) a c) sa vykonávajú zmeny v spojení s vypustením kvalifikačnej skúšky.

K bodu 168
V § 138a ods. 1 sa navrhuje ustanoviť explicitnú úpravu zriaďovania odvolacích disciplinárnych komisií.

K bodu 169
V § 138a ods. 3 sa navrhuje úprava zloženia odvolacej disciplinárnej komisie na Generálnej prokuratúre Slovenskej republiky, pričom sa zohľadňuje najmä jej nezávislé postavenie.

K bodu 170
V § 138a ods. 8 sa rozširuje okruh úradov alebo orgánov, ktoré vykonávajú štátne záležitosti, aj na kanceláriu verejného ochrancu práv.

K bodu 172
V § 144 ods. 2 sa navrhuje ustanoviť všeobecnú dvojmesačnú lehotu na podanie žaloby na preskúmanie právoplatného rozhodnutia vo veciach štátnozamestnaneckého pomeru.

K bodu 173
V § 149 sa navrhuje rozšíriť výpočet ustanovení Zákonníka práce o § 35 a 84 a tiež sa navrhuje uviesť len tie ustanovenia Zákonníka práce o škode spôsobenej zamestnancom a o jej náhrade, ktoré nie sú komplexne predmetom úpravy zákona o štátnej službe.

K bodu 174
V § 150 sa vykonáva legislatívno-technická úprava v súvislosti s legislatívnymi zmenami vykonanými v § 12.

K bodom 175 a 176
Vzhľadom na absenciu zákonnej úpravy skončenia štátnozamestnaneckého pomeru štátneho zamestnanca v § 159a, u ktorého sa uplatňuje výnimka zo splnenia kvalifikačného predpokladu vzdelania, sa navrhuje presne vyšpecifikovať podmienky skončenia štátnozamestnaneckého pomeru. Taktiež sa navrhuje ustanoviť povinnosť štátnemu zamestnancovi každoročne preukazovať štúdium potvrdením príslušného vzdelávacieho zariadenia.

K bodu 177
Prechodným ustanovením § 165e sa upravuje spôsob vymenovania štátnych zamestnancov v prípravnej štátnej službe v čase nadobudnutia tejto právnej úpravy.

K bodu 178
Zrušovacím ustanovením § 168 sa navrhuje zrušiť výnos Úradu pre štátnu službu č. 382/2003 Z.z., ktorým sa ustanovujú podrobnosti o funkčnom vzdelávaní štátnych zamestnancov na prokuratúre a o jeho skončení.

K bodom 179 a 186
Navrhuje sa nové znenie charakteristík platových tried 5 až 11 a nové znenie prílohy č. 5.

K bodom 181 a 182
V prílohe č. 3 sa navrhujú vykonať legislatívne úpravy. 

K bodom 183 až 185
V súvislosti s praktickým uplatňovaním zákona o štátnej službe sa navrhuje vykonať zmeny v prílohe č. 4.

K čl. II, III, V až VII, IX až XI
Obsadzovanie miest, na ktorých sa plnia úlohy štátnej správy alebo vykonávajú štátne záležitosti, sa riadi zákonom o štátnej službe. Preto je nevyhnuté túto skutočnosť, t.j. povinnosť absolvovania výberového konania na štátnozamestnanecké miesto predstaveného ustanoviť aj v návrhu zákona. Na základe úspešne vykonaného výberového konania navrhne minister vymenovanie uchádzača zo všetkých úspešných vo výberovom konaní. Minister zároveň vymenuje tohto kandidáta za štatutárneho zástupcu. Následne príde k vymenovaniu predstaveného na štátnozamestnanecké miesto vedúcim služobného úradu. Pri dodržaní tohto postupu sa považuje tento štátny zamestnanec podľa § 10 ods. 9 za vedúceho služobného úradu, pričom nie je ďalej potrebné upravovať postavenie vedúceho služobného úradu osobitným predpisom. Táto úprava by naviac bola aj vykonaním nepriamej a neprípustnej novelizácie iného právneho predpisu, ktorým je zákon o štátnej službe. V súlade s § 10 ods. 10 zákona o štátnej službe vymenuje vedúci nadriadeného služobného úradu osobu, ktorá bola podľa osobitného predpisu vymenovaná za štatutárneho zástupcu, za vedúceho služobného úradu v stálej štátnej službe. Funkciu vedúceho služobného úradu bude štátny zamestnanec vykonávať do doby, pokiaľ nebude ministrom odvolaný ako štatutárny zástupca podľa osobitného predpisu. Po odvolaní z funkcie vedúceho služobného úradu zostane štátny zamestnanec v stálej štátnej službe a služobný úrad ho trvale preloží na iné štátnozamestnanecké miesto toho istého odboru štátnej služby a na tú istú funkciu (§ 16 ods. 3 zákona o štátnej službe). Ak služobný úrad takéto miesto nemá alebo sa so štátnym zamestnancom nedohodne inak, skončí služobný úrad štátnozamestnanecký pomer štátneho zamestnanca odvolaním podľa § 40 ods. 2 písm. b) zákona o štátnej službe.

K čl. IV a VIII
Vzhľadom na to, že štátny zamestnanec ako predstavený vykonáva zároveň funkciu nadriadeného voči zamestnancom vykonávajúcim práce vo verejnom záujme, je potrebné túto skutočnosť vyjadriť aj v príslušných ustanoveniach Zákonníka práce, konkrétne v § 81 písm. a) Zákonníka práce.
V spojení s úpravou § 98 sa vykonávajú zmeny v Zákonníku práce ako aj v zákone č. 553/2003 Z.z. o odmeňovaní niektorých zamestnancov pri výkone práce vo verejnom záujme v znení neskorších predpisov.

K čl. XII
Vzhľadom na rozsah navrhovaných úprav sa navrhuje, aby predseda Národnej rady Slovenskej republiky vyhlásil úplné znenie zákona o štátnej službe.

K čl. XIII
Účinnosť tohto zákona sa navrhuje 1. apríla 2006 okrem ustanovenia § 59 ods. 3, ktoré nadobudne účinnosť dňom vyhlásenia v Zbierke zákonov Slovenskej republiky.